
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
1.	pozdravlja činjenicu da je Revizorski sud utvrdio da su transakcije na kojima se temelji godišnja računovodstvena dokumentacija Agencije za europsku graničnu i obalnu stražu (Frontex ili Agencija) za financijsku godinu 2022. zakonite i pravilne u svim značajnim aspektima; 
2.	podsjeća na svoje prethodne rezolucije o razrješnici u kojima su utvrđeni nedostaci u pogledu okvira temeljnih prava, transparentnosti, zaštite podataka i kulture upravljanja zbog kojih je Parlament odbio dati razrješnicu za proračun Agencije za 2020.; pozdravlja suradnju s tijelom nadležnim za davanje razrješnice; primjećuje napredak koji su ostvarile privremena i nova uprava slijedeći preporuke kako bi se osigurali kontinuitet poslovanja u Frontexu, nadzor i odgovornost; poziva novu upravu da se nastavi angažirati oko provedbe korjenitih reformi organizacijske kulture Agencije te da tijelo nadležno za davanje razrješnice redovito izvješćuje o napretku;
3.	ističe potrebu za snažnim i djelotvornim Frontexom koji dobro funkcionira i koji državama članicama može pomoći u djelotvornom upravljanju zajedničkim vanjskim granicama Unije i osiguravanju integriranog upravljanja granicama uz potpuno poštovanje temeljnih prava;
4.	primjećuje brzi odgovor i potporu Frontexa državama članicama u suočavanju s posljedicama ruske invazije na Ukrajinu; pozdravlja činjenicu da je raspoređeno oko 500 službenika stalnih snaga duž istočne granice od Finske do Rumunjske, uključujući više od 350 službenika koji rade na granicama EU-a i Ukrajine; ; uvažava činjenicu da je središnje Sredozemlje i dalje glavna migracijska ruta prema EU-u; napominje da EU i države članice moraju izdvojiti dovoljno resursa i postupaka kako bi doprinijeli spašavanju života, u skladu s Konvencijom o traganju i spašavanju kako istodobno ne bi došlo do iskrcavanja migranata u nesigurnim lukama;
5.	napominje da je Frontex 2022. pružio potporu državama članicama raspoređivanjem više od 617 tisuća radnih dana stalnih snaga te raspoređivanjem pomorskih, zračnih i kopnenih resursa s više od 111 tisuća radnih dana po sredstvu u 20 operacija, uključujući nove 102 operativne lokacije; nadalje utvrđuje povećanje potpore koju je Frontex pružio državama članicama u pogledu djelotvornog vraćanja 24 868 državljana trećih zemalja; pozdravlja raspoređivanje i pomoć osoblja Frontexa u Republici Moldovi nakon potpisivanja sporazuma između EU-a i Moldove o suradnji u upravljanju granicama; 
6.	napominje da je Frontex najveća agencija EU-a koja je posljednjih godina dobila znatna povećanja proračuna u skladu sa svojim novim odgovornostima; podsjeća da je doprinos EU-a 2023. iznosio 788 milijuna EUR u usporedbi sa 704 milijuna EUR 2022.; podsjeća da je Frontex 2019. dobio novi mandat te da sada raspolaže s većim brojem članova osoblja i s više tehničke opreme; napominje da se, s obzirom na složenu geopolitičku situaciju koju je zaoštrila ničim izazvana ruska agresija na Ukrajinu, znatno povećala važnost Frontexa u pružanju potpore državama članicama te da se moraju nastaviti ulaganja u ljudske i materijalne resurse; naglašava da to povećanje ovlasti i proračuna za Agenciju mora biti popraćeno odgovarajućim mjerama za osiguravanje odgovornosti, transparentnosti i praćenja poštovanja prava Unije od strane Agencije;
7.	pozdravlja činjenicu da je Frontex izvršio 99,4 % svojeg proračuna za 2022., što pokazuje učinkovitost i djelotvornost uspostavljenih unutarnjih kontrola te znatna poboljšanja u upravljanju proračunom; pozdravlja činjenicu da su poduzete mjere i da je postignut napredak u pogledu pružanja odgovora na neka opažanja; napominje, međutim, da se na mnoga opažanja Revizorskog suda iz prethodnih godina još nije odgovorilo, među ostalim o visokim razinama prijenosa i storniranja sredstava, kao i o kašnjenjima u postupku plaćanja i storniranjima; prima na znanje dva opažanja o javnoj nabavi na koja bi trebalo odgovoriti kako bi se izbjegli slučajevi nepravilnosti u provedbi ugovora o javnoj nabavi, kašnjenja u plaćanjima Frontexa i nedostatak mjera za ublažavanje mogućih sukoba interesa pri zapošljavanju; podsjeća da nedostaci mogu izložiti Frontex reputacijskim i pravnim rizicima;
8.	pozdravlja činjenicu da je Agencija tijekom posljednje dvije godine doživjela znatne promjene u upravljanju, uključujući imenovanje novog zamjenika službenika za temeljna prava, novog predsjednika Upravnog odbora, dva nova zamjenika izvršnog direktora i imenovanje novog izvršnog direktora; prima na znanje izradu akcijskih planova s nacionalnim tijelima kako bi se ispravile pogreške iz prošlosti i sadašnjosti; nadalje pozdravlja korake koje je Frontex poduzeo kako bi se prošao proces tranzicije te poboljšao kulturu upravljanja i promicao dobrobit osoblja; poziva novo vodstvo da poduzme reforme koje su najviše potrebne u području temeljnih prava, transparentnosti i učinkovitosti unutarnjih postupaka te da poveća odgovornost prema Parlamentu i Vijeću u skladu s primjenjivim pravnim okvirom;
9.	pozdravlja jačanje Ureda za temeljna prava, uspostavu mreže kontaktnih točaka za temeljna prava u svim njegovim tijelima radi razvoja stručnog znanja o temeljnim pravima u svim područjima djelovanja, kao i plana djelovanja za područje temeljnih prava; podsjeća da je osam od 87 aktivnosti predviđenih akcijskim planom za uključivanje temeljnih prava u sve aktivnosti Agencije u potpunosti provedeno; 56 ih je bilo u tijeku (provode se sustavno i uz dinamično prilagođavanje); 17 ih je djelomično provedeno, a dvije su odgođene;
10.	primjećuje da su u skladu s preporukama za povećanje djelotvornosti agencije za granice koja poštuje temeljna prava i kako bi se poboljšala odgovornost, pravilnost i zakonitost svih aktivnosti Frontexa, na temelju vanjskog postupka angažirana dodatna 22 promatrača za temeljna prava; podsjeća da bi svi promatrači za ljudska prava trebali biti zaposleni na razini AD, što je prije moguće i u okviru odgovarajućih postupaka; ističe da bi, na temelju ažuriranog mandata Agencije, broj promatrača za temeljna prava trebao nastaviti rasti; pozdravlja činjenicu da je Ured za temeljna prava proveo 1183 dana razmještaja posjetivši 50 zemalja, što je znatno povećanje u odnosu na prethodnu godinu;   
11.	podsjeća da su Frontex i relevantna tijela država članica glavni jamci snažnih i zaštićenih europskih vanjskih granica uz istodobno poštovanje temeljnih prava i obveza međunarodne zaštite; napominje da je službenik za temeljna prava u svojem mišljenju od 1. rujna 2022. zaključio da su ispunjeni uvjeti za aktiviranje članka 46. Uredbe o Frontexu; nadalje napominje da je radna skupina Agencije za temeljna prava izdala niz preporuka o temeljnim pravima u Grčkoj u skladu s člankom 46., od kojih su četiri u potpunosti provedene u listopadu 2023.; prima na znanje da radna skupina Agencije namjerava pratiti daljnji napredak i da se preporučene mjere i dalje primjenjuju; poziva na to da se da prednost potpunoj provedbi svih preporuka i poziva Frontex da nastavi obavještavati Parlament o postignutom napretku;
12.	prima na znanje mjere Frontexa u pogledu transparentnosti i nadzora, odnosno pružanje pregleda njegovih aktivnosti Parlamentu i Vijeću putem novog alata za izvješćivanje pod nazivom „preglednik”; potiče predsjedatelje Upravnog odbora da nastave pozivati promatrače Parlamenta na sastanke i da razmotre proširenje poziva na sve točke dnevnog reda, uključujući točke zatvorene za javnost, te da i dalje stavljaju na raspolaganje sve popratne dokumente bez iznimke i, ako se to smatra potrebnim, na povjerljiv način;
[bookmark: _GoBack]13.	podsjeća na preporuke Ombudsmana u predmetu OI/4/2021/MHZ da bi Frontex trebao osigurati proaktivniji pristup transparentnosti kako bi osigurao veću odgovornost za svoje operacije i preporuke Ombudsmana u predmetu OI/4/2022/PB u vezi s praksama Agencije u rješavanju zahtjeva za pristup dokumentima; utvrđuje izradu i stalnu provedbu sveobuhvatnog akcijskog plana za provedbu preporuka koje je Ombudsman uputio Frontexu 2020. i 2021. u pogledu djelotvornosti i transparentnosti Frontexova mehanizma za podnošenje pritužbi, uloge i neovisnosti Frontexova službenika za temeljna prava, usklađenosti s obvezama u pogledu temeljnih prava i odgovornosti;
14.	podsjeća na odluku Europskog nadzornika za zaštitu podataka (EDPS) u vezi s dvjema odlukama Upravnog odbora, u kojoj je EDPS istaknuo nekoliko područja, uključujući povećanu obradu i razmjenu osobnih podataka, u kojima bi moglo doći do neusklađenosti s Uredbom 2018/1725; konstatira da je Agencija izradila plan provedbe kako bi odgovorila na preporuke EDPS-a; poziva Agenciju da nastavi surađivati s EDPS-om kako bi se riješila sva otvorena pitanja;
15.	utvrđuje pripremu akcijskog plana za daljnje postupanje u vezi s pitanjima iznesenima u izvješću Europskog ureda za borbu protiv prijevara (OLAF) predstavljenom Upravnom odboru u siječnju 2023.; poziva Agenciju da ukloni nedostatke utvrđene u izvješću OLAF-a te da nastavi izvješćivati o ostvarenom napretku u tom području; podsjeća na drugu istragu OLAF-a o praksama upravljanja u Agenciji koja je u tijeku, svega devet mjeseci nakon završetka prve istrage OLAF-a; zahtijeva da se optužbe za povredu dužnosti temeljito provjere i istraže; poziva Agenciju da osigura potpunu i iskrenu suradnju s OLAF-om tijekom svih faza istrage te da redovito izvješćuje Parlament o napretku i ishodu istrage;
16.	izražava zabrinutost zbog preostalih neriješenih pravnih postupaka i kritika o uključenosti Agencije u kršenja ljudskih prava, posebno odgurivanja na vanjskim granicama EU-a, što nije u skladu s njezinim propisima;
17.	prima na znanje da je Revizorski sud stavio naglasak na odlomak koji se odnosi na netočan izračun doprinosa zemalja pridruženih šengenskom području; zabrinut je jer su sporazumi između EU-a i tih zemalja koji služe kao pravna osnova za izračun njihovih doprinosa proračunu EU-a nejasni i omogućuju različita tumačenja, što dovodi do toga da je izračun doprinosa tih zemalja manji za oko 7 %; podsjeća na odgovor Agencije da je riječ o ustaljenoj praksi za izračun doprinosa zemalja pridruženih šengenskom području koje su podržali Upravni odbor i Komisija; poziva Komisiju da ispita te sporazume jer ne postoji jedinstvena automatska formula za utvrđivanje doprinosa proračunima EU-a i agencija;
18.	prima na znanje drugu posebnu napomenu Revizorskog suda koja se odnosi na potvrđivanje računovodstvene dokumentacije drugu godinu zaredom; prima na znanje odgovor Agencije da nije bilo moguće potvrditi računovodstvenu dokumentaciju zbog nedostatka informacija koje se odnose na informatički sustav (sustav za upravljanje misijama), koji je u vlasništvu Komisije, a koji pruža računovodstvene podatke;
19.	poziva Frontex da kao jedan od prioriteta u cijelosti provede sve otvorene preporuke europskih tijela za reviziju i nadzor, posebno preporuke radne skupine Europskog parlamenta za nadzor Frontexa, Europskog ombudsmana, Revizorskog suda i Frontexove radne skupine za temeljna prava i pravne operativne aspekte operacija, kao i sve potrebne mjere iz izvješća OLAF-a nakon relevantne istrage koju je proveo, te da riješi sva pitanja koja su istaknuta u njemu; potiče Agenciju da uloži još više napora i poduzme sve potrebne mjere kako bi se zajamčilo potpuno poštovanje standarda EU-a, posebno u području proračunskog i financijskog upravljanja, temeljnih prava, organizacijske kulture i transparentnosti;

